forfatning

# Overskrift 1

### **§ 1 - SkriftA**

Kristkyrkja på Stord er ein sjølvstending kyrkjelyd som vedkjenner Jesus Kristus som frelsar og Herre, og trur og forkynner at heile Bibelen er Guds ord. Den sluttar seg til denne reformatoriske formuleringa:

*Me trur, lærer og sannar at dei einaste regel og rettesnor som all lære og lærarar skal prøvast på og dømast etter, er dei profetsike og apostoliske skriftene i Det gamle og Det nye testamente* (Konkordieformelen, epitome)

Me trur at Bibelen er inspirert, tilstrekkeleg og klår i alle spørsmål som gjeld tru, lære og liv, og at «heile Guds råd» (Apg 20,27) skal forkynnast med det mål for auga at det skal bli ein del av tru og praksis i kyrkjelyden. På same tid held me fast ved at Skrifta har eit sentrum – «Jesus Kristus og han krossfesta» (1.Kor. 2,2), og at «av nåde er de frelste, ved tru» (Ef. 2,8), og at heile Skrifta må skjønast ut frå dette sentrum.

### **§ 2 – Dei oldkyrkjelege symbola**

Kristkyrkja held fast ved dei oldkyrkjelege symbola, Den apostoliske, Den nikenske og Den athanasianske vedkjenninga – som sanne uttrykk for den bibelska læra og den treeinige Gud og om Sonen hans, Jesus Kristus, vår Herre.

Me tek atterhald når det gjeld den siste setninga i Den athanasianske vedkjenninga der det står at «den som ikkje av eit heilt hjarta deler denne trua, kan ikkje bli frelst», og me overlet denne dommen til Herren.

### **§ 3 - Den lutherske vedkjenninga**

Kristkyrkja sluttar seg i hovudsak til den lutherske vedkjenninga slik denne er uttrykt i Confessio Augustana og Luthers vesle katekisme. På sama måten sluttar me oss til reformatorane sine formuleringar om slike skrifter:

«Dei andre symbola og skriftene er ikkje, slik som Den heilage Skrifta, dommarar, men berre vitnemål om og forklaringar på trua, om korleis Den heilage Skrifta i omstridde spørsmål, er blitt forstått og utlagt til eikvar tid i Guds kyrkje av dei som levde den gongen, og om korleis den lære som strir mot Skrifta er blitt forkasta og fordømt.

Me sluttar oss ikkje til Confessio Augustana sine uttrykk som «me fordømer» eller «me forkastar», sjølv om me i dei fleste tilfella tek avstand frå den læra «dei fordømde» står for.

### **§ 4 - Økumenisk profil**

Kristkyrkja ser seg som eitt av mange lokale uttrykk for den eine, heilage, allmenne kyrkja. Me trur me er eitt med alle «som har fått Den Heilage Ande liksom me» (Apg 10,47), at «einskap i Anden i den fred som bind saman» (Ef 4,3) konstituerer den grunnleggjande einskapen mellom alle truande, og at «einskap i tru på Guds Som og kjennskapen til han» (Ef 4,13) er målet for denne einskapen.

Me kjenner oss forplikta på det nye bodet: «De skal elska kvarandre» (Joh. 13,34), i vårt høve til alle truande. Me trur at vår økumeniske plikt femnar heile verda, men har ho først og fremst vert testa lokalt.

### **§ 5 - Funksjon**

Kristkyrkja ser tilbeding og lovprisning av Den treeinige Gud som kyrkjelyden si fremste glede og kall. Kyrkjelyden er forløyst for å vera til «pris og ære for Guds herlegdom» (Ef 1,14).

Kallet vårt er dinest å byggja opp ved å sjå til at kyrkjelyden veks i tru, von og kjærleik. «For vår Gud og Fars andlet hugsar vi stadig korleis trua dykkar viser seg i gjerning, kjærleiken i arbeid og vona til vår Herre Jesus Kristus i tolmod» (1.Tess. 1,3) – og misjon- å proklamera evangeliet ved ord og gjerning for mennesker som ikkje kjenner Jesus Kristus personleg, med det mål for auga å gjera dei til Jesu disiplar og inkludera dei i kyrkjelydsfellesskapet. Me trur at ein sunn kyrkjelyd også skal reprodusera seg sjølv ved å planta nye kyrkjelydar, og ved å senda ut evangelistar og misjonærar.

### **§ 6 - Det allmenne prestedømme**

Kristkyrkja står for at det er èin øvsteprest, og at alle døypte og truande er prestar for Gud. Me hevdar at det allmenne prestedømme tyder at kvar enkelt truande har fri tilgang til Fars truna ved Jesus Kristus. «For det er èin Gud, og èin mellommann mellom Gud og menneske, menneske Kristus Jesus.» (1.Tim 2,5).

Vidare hevdar me at alle kristne har rett og privilegium å vitan om og «forkynna hans storverk, han som kalla dykk frå mørkret til sitt underfulle lys». (1.Pet.2,9)

Alle truande i kyrkjelyden har rett og plikt til å prøva all lære og forkynning på Skrifta, at dei har rett til å kalla sine eigne hyrdar og lærarar og at dei har rett til å avsetja lærarar som forkynner eller lever i strid med Bibelens ord.

Me hevdar at alle truande er kalla og utrusta til teneste og forvaltning av Guds nåde. «Ettersom kvar og ein av dykk har fått ei nådegåve, så ten kvarandre med den som gode forvaltarar av Guds mangfaldige nåde» (1.Pet,4,10). Kyrkjelyden veks og vert oppbygd i kjærleik når alle tener «etter den oppgåva kvar einskild lem har fått tilmålt» (1.Pet.4,10)

Målet for den enkelte truande er at «det Guds menneske kan vera fullkome, sett i stand til all god gjerning» (1.Tim 3,17)

### **§ 7 - Leiing**

Kristkyrkja hevdar at Gud har valt ut menneske og kalla dei til spesielle tenester i Ordet i kvar enkelt kyrkjelyd, og i kyrkja som heilskap. «Han er den som gav nokre til apostlar, nokre til profetar, nokre til evangelistar, nokre til hyrdar og lærarar» (Ef.4,11). Desse skal på ein særskilt måte halda seg til «bøna og tenesta med Ordet» (Apg 6,4).

Me trur det er essensielt at jyrkjelyden på einkvar plass kjenner att, godkjenner og set inn dei menn Herren har kalla og utrusta til å vera «hyrdar og lærarar», og me ser denne tenesta som den same som elles vert kalla eldste, tilsynsmenn, og med forstandarar som ei eiga gruppe innafor denne tenesta. «Dei valde ut eldste for dei i kvar kyrkjelyd» (Apg 14,23).

Me trur at aposteltenesta primært er ei teneste som omfattar fleire kyrkjelydar, og at profettenesta og evangelisttenesta nokre gongar er knytt til kyrkjelyden på staden, og andre gongar omfattar fleire kyrkjelydar.

Eldsterådet utøver åndeleg leiarskap i den lokale kyrkjelyden. Dette gjer dei først og fremst ved å vera «førebilete for flokken» (1.Pet.5,3), og ved å sørga for at kyrkjelyden vert næra og styrkt ved Guds Ord og ved sakramenta, «For at me skal koma til tru, er det innstifta ei teneste med å læra evangeliet og formidla sakramenta» (Confessio Augustana Art.V). Eldsterådet sine medlemmer må kunna identifisera seg med og er forplikta på kyrkjelyden sitt grunnsyn slik dette er uttrykt i denne forfatninga. Endringar i forfatninga eller avgjerder som vedgår lærespørsmål kan berre føretakast med tilslutning av eit samrøysta eldsteråd.

Poenget med «tenesta med Ordet» er «at dei heilage skal bli gjort i stand til å gjera teneste til oppbygging av Kristi lekam» (Ef.4,12). På denne måten veks kyrkjelyden som ein lekam, og bli «oppbygd i kjærleik» (Ef.4,16)

Målet for hyrdane si teneste for den enkelte kyrkjelyden er å «framstilla kvart menneske fullkome i Kristus» (Kol 1,28).

Underskriftene til forstandaren og èin av dei eldste forpliktar kyrkjelyden juridisk,

### **§ 8 - Andre leiarfunksjonar**

Kristkyrkja hevdar vidare at det ved sida av eldsterådet eksisterer eit diakonråd som er ein del av kyrkjelyden sitt leiarskap med særleg ansvar for å leida omsorgsarbeidet. Dessutan har diakonane det daglege ansvaret for dei proaktiske og økonomiske sidene av kyrkjelyden sitt liv. Desse skal også med sitt liv og si teneste vera førebilete for dei truande. Dei kvinnelege diakonane har ei spesiell teneste som leiarar og førebilete for andre kvinner.

I tillegg til dette kallar kyrkjelyden andre medlemmer til dei ulike tenester som det frå tid til tid er trong for å fylla.

### **§ 9 – Medlemskap**

Kristkyrkja tek opp i fullt medlemskap med alle kyrkjelege rettar alle som har fylt 15 år, er døypt med kristen dåp, vedkjenner trua på Jesus Kristus som frelsar og Herre, og som ønskjer slikt medlemskap. Det må ikkje vera noko i trua eller livet som er i strid med denne vedkjenninga til Jesus Kristus.

Ein mister røysteretten i kyrkjelyden etter eitt år dersom eit medlem utan god grunn held seg borte frå gudstenestelivet eller nattverden. Denne retten vert tilbakeført når vedkomande igjen tek aktivt del i livet i kyrkjelyden.

Barn vart medlemmer ved dåp. Dei må sjølve velja om dei vil bli opptekne i fullt medlemskap (dvs. med røysterett) når dei vert 15 år.

Andre som tilhøyrer kyrkjelyden fordi dei er døypte inn i han, eller som sjølve ønskjer tilknytning til kyrkjelyden utan å vera aktive, kan førast inn i avgrensa medlemskap (utan røysterett)

### **§ 10 - Tilsyn**

Kristkyrkja søkjer å knyta til seg ein moden kristne som nyt tillit og har demonstrert leiarevner og sunn dømmekraft i åndelege spørsmål til å føra tilsyn med eldsteråd og kyrkjelyd.

### **§ 11 - Nettverk**

Kristkyrkja søker å slutta seg saman i eit nettverk av andre kyrkjelydar med same grunnleggjande prinsipp. Nettverk skal bestå av sjølvstendige kyrkjelydar som på fritt grunnlag samarbeider om oppgåver og tiltak som fremjar kyrkjelydane sin vekst.

### **§ 12 - Forandringar av konstitusjonen**

§§ 1-7 og 12 kan ikkje endrast. Andre endringar kan føretakast med simpelt fleirtal på medlemsmøte og 2/3 fleirtall på nytt medlems­møte minst 1 måned senere.